渡西陵十六韻
作者：李紳
朝代：唐

paragraphs: 雨送奔濤遠，風收駭浪平。
截流張斾影，分岸走鼙聲。
獸逐銜波湧，龜艨噴棹輕。
海門凝霧暗，江渚濕雲橫。
雁翼看舟子，魚鱗辨水營。
騎交遮戍合，戈簇擁沙明。
謬履千夫長，將詢百吏情。
下車占黍稷，冬雨害粢盛。
望禱依前聖，垂休翼厚生。
半江猶慘澹，全野已澄清。
愛景三辰朗，祥農萬庾盈。
浦程通曲嶼，海色媚重城。
弓日鞬櫜動，旗風虎豹爭。
及郊揮白羽，入里卷紅旌。
愷悌思陳力，端莊冀表誠。
臨人與安俗，非止奉師貞。